ગુરૂવારે વહેલી પરોઢના ને.હા. નં.૮ પર ગાંભોઇ નજીક બનેલી અકસ્માતની ઘટના અંગે પ્રાપ્ત વિગત અનુસાર લકઝરી બસ નં.આર.જે.૩૫.પીએ.૦૯૯૯ ગુરૂવારે વહેલી પરોઢના ચારેક વાગ્યાના સુમારે શામળાજી તરફથી અમદાવાદ તરફ જઇ રહી હતી ત્યારે લકઝરી બસના ચાલકે ગાંભોઇ નજીકના સરવણા ગામ પાસેના રેલ્વે ઓવરબ્રીજ પર સ્ટીયરીંગ પરનો કાબૂ ગુમાવતા બસ પુલ ઉપરથી રોંગ સાઇડના રોડ પર ખાબકી પલ્ટી મારી ગઇ હતી. વહેલી પરોઢમાં જ એકાએક બનેલી અકસ્માતની ઘટનાને પગલે બસમાં નીંદર માણી રહેલા મુસાફરોની કીકીયારીઓથી બંને માર્ગ પરથી પસાર થતો વાહન વ્યવહાર થંભી ગયો હતો અને લોકો ઘટના સ્થળે ધસી આવ્યા હતા. સરવણા ગામ આસપાસના લોકો સહિત ૧૦૮ એમ્બ્યુલન્સોની ટીમે તાબડતોબ ઘટના સ્થળે પહોંચી બચાવ કામગીરી હાથ ધરી હતી. જોકે ઘટના અંગેની ગાંભોઇ પોલીસને પણ જાણ થતા પોલીસ ઘટના સ્થળે દોડી આવી હતી.